b'\n_START_ARTICLE_\nRobert Mugabe\n_START_SECTION_\n\xc5\xbdivljenjepis\n_START_PARAGRAPH_\nMugabe se je rodil v okro\xc5\xbeju Zvimba in je odra\xc5\xa1\xc4\x8dal v misijonu Kutama, severozahodno od dana\xc5\xa1njega glavnega mesta Harare (takrat Salisbury v Ju\xc5\xbeni Rodeziji). Obiskoval je jezuitske \xc5\xa1ole, \xc5\xa1tudij, ki ga je dokon\xc4\x8dal leta 1951, pa je nadaljeval v Ju\xc5\xbenoafri\xc5\xa1ki republiki. Tam je diplomiral iz angle\xc5\xa1ke zgodovine ter kasneje dopisno \xc5\xa1e iz ekonomije, na londonski univerzi. Med letoma 1958 in 1960 je pou\xc4\x8deval v Akri, glavnem mestu Gane, v Ju\xc5\xbeno Rodezijo pa se je vrnil leta 1960 \xc5\xa1e vedno pod vplivom marksisti\xc4\x8dnih idej, ki jih je pridobil v \xc4\x8dasu \xc5\xa1tudija in kasneje med delom v Gani.\n_START_SECTION_\nZa\xc4\x8detki politi\xc4\x8dne kariere\n_START_PARAGRAPH_\nPo vrnitvi v domovino se je pridru\xc5\xbeil Nacionalno demokratski stranki Joshue Nkoma, ki se je kasneje preimenovala v Zimbabvejsko unijo afri\xc5\xa1kih ljudstev (Zimbabwe African Peoples Union - ZAPU). Zaradi prepovedi delovanja stranke s strani takratne ju\xc5\xbenorodezijske vlade se je leta 1963 pridru\xc5\xbeil rivalski stranki Zimbabvejski afri\xc5\xa1ki nacionalni stranki (Zimbabwe African National Union - ZANU), kjer je kmalu pri\xc5\xa1el na mesto generalnega sekretarja stranke._NEWLINE_Leta 1964 je bil skupaj z Joshuo Ngomom in Edsonom Zvogbom zaprt in obsojen na deset let zapora. Po izpustitvi, leta 1974, se je umaknil v sosednji Mozambik od koder je vodil vojsko stranke, Zimbabvejsko afri\xc5\xa1ko ljudsko osvobodilno vojsko, ki jo je financirala komunisti\xc4\x8dna Ljudska republika Kitajska. Ta vojska je izvajala akcije proti kolonialnim britanskim silam na obmo\xc4\x8dju Ju\xc5\xbene Rodezije in posku\xc5\xa1ala dose\xc4\x8di neodvisnost._NEWLINE_Leta 1978 je pod pritiskom mednarodne skupnosti, na \xc4\x8delu s Henryjem Kissingerjem, britanska stran morala popustiti in povabiti predstavnike \xc4\x8drnske ve\xc4\x8dine v sodelovanje pri vodenju dr\xc5\xbeave do prvih svobodnih volitev v tej dr\xc5\xbeavi. Na volitvah, ki so sledile je zmagala stranka Zdru\xc5\xbeeni afri\xc5\xa1ki nacionalni svet, ki jo je vodil \xc5\xa1kof Abel Muzorewa. Kljub tej zmagi \xc4\x8drnske stranke pa Mugabe in Nkoma nista hotela priznati legitimnosti te vlade in sta nadaljevala z vojno, zaradi \xc4\x8desar Zimbabve tudi ni postal mednarodno priznana samostojna dr\xc5\xbeava._NEWLINE_Premirje je bilo sklenjeno leta 1979 in Mugabe se je skupaj z ostalimi voditelji stranke vrnil v domovino. Na pogovorih so se dogovorili za novo ustavo in dolo\xc4\x8dili datum za nove volitve, ki naj bi bile februarja 1980. Hkrati je moral Mugabe prepustiti 20 sede\xc5\xbeev v parlamentu belski manj\xc5\xa1ini._NEWLINE_Stranka ZANU je na volitvah dobila kar 57 od 80 sede\xc5\xbeev v parlamentu, kar je pomenilo, da je opozicija dobila le tri predstavnike, saj je bilo 20 sede\xc5\xbeev rezerviranih za Rodezijsko fronto, belsko stranko. 4. marca 1980 je Robert Mugabe postal ministrski predsednik. Vladna koalicija strank ZANU in ZAPU je tako povsem obvladovala politi\xc4\x8dno prizori\xc5\xa1\xc4\x8de in dosegla mednarodno priznanje dr\xc5\xbeave Zimbabve._NEWLINE_Nesoglasja v koaliciji pa so leta 1983 privedla do dr\xc5\xbeavljanske vojne, ki je trajala do leta 1987. Iz nje je Mugabe iz\xc5\xa1el kot zmagovalec. Ukinil je mesto ministrskega predsednika in se imenoval za predsednika Zimbabveja.'